ප‍්‍රශ්නය - මේ අභියෝගයට මුහුණදීමේදී බජාර් පන්නයෙන් පුළුවන් ද? ආර්ථික සම්බාධක පැනවීම දක්වා මෙය වර්ධනය වීමේ අනතුර ඔබ දකිනවද? පිළිතුර - අර්ථික සම්බාධක පැනවීම කෙසේ වෙතත් මේ අයගේ අවශ්‍යතාව තියෙන්නේ ශ්‍රී ලංකාව යළි අස්ථාවර කිරීමයි. ඒ සඳහා කළ යුත්තේ කුමක්ද? ඒක කරයි. විරුද්ධ පක්‍ෂවලට දෙන්න  ඕනෑ සහයෝගය දෙයි. ජලයේ පී.එච්. අගය හොය හොය හරි සටන් නිර්මාණය කරයි. මොන මොන විදියකින් හරි රට අස්ථාවර කිරීමේ දිශාවට මේක අරගෙන යයි. ඒකේ සාර්ථක බවට අනුව තමයි අන්තර්ජාතික පරීක්‍ෂණය එන්නේ. මේ ලංකාවේ තියෙනවා නම් මහින්ද රාජපක්‍ෂ පාලනය පෙරළා දැමීමේ රැල්ලක්, ඒක කෘති‍්‍රමව හරි හදන්න පුළුවන් වුණොත් ඒ රැල්ලට සමගාමීව තමයි අන්තර්ජාතික පරීක්‍ෂණය එන්නේ. ඒක හරියට පේ‍්‍රමදාස ජනාධිපතිවරයා මහජන විරෝධයට ලක්වෙලා හිටපු වෙලාවක එල්.ටී.ටී.ඊ. යෙන් ඝාතනය කළාම එල්.ටී.ටී.ඊ. ය කොච්චර ජාතියේ හතුරෙක් වුණත් සමහරු සතුටු වුණානේ. එල්.ටී.ටී.ඊ. ය පේ‍්‍රමදාස ජනාධිපතිවරයා ඝාතනය කරන්න යොදා ගත්තෙත් ඒ වෙලාවනේ. දකුණට ඔහු එපා වෙච්ච වෙලාව තමයි තෝරා ගත්තේ. එල්.ටී.ටී.ඊ. ය විදියටම තමයි අන්තර්ජාතික ප‍්‍රජාවත් තමන්ගේ තුරුම්පු අදින්නේ. ඔවුන් බලනවා මුලින් රාජපක්‍ෂ පාලනය අපකීර්තියට පත් කරන්න. ගැටුම්වලට අවතීර්ණ කරවන්න. ජන විරෝධය ඒ හරහා අවුළුවන්න. ඒක එක්තරා වර්ධිත මට්ටමකට එනවානම්, ඔවුන්ගේ සැලැස්ම ඇති වසර කීයකින්ද කියලා අන්න ඒ වෙලාවේ තමයි අන්තර්ජාතික පරීක්‍ෂණය එන්නේ. එතකොට ඔවුන් බලාපොරොත්තු වෙනවා මහජනයාගේ අනුමැතිය ඒකට ලැබෙයි කියලා. මේ ප‍්‍රශ්නය එයට හිමි බරින් අරගෙන නොවෙයි ආණ්ඩුව මේකට මුහුණ දෙන්නේ. ඒක තමයි මෙතැන තියෙන ප‍්‍රශ්නය.